Matemaatikute teaduspublikatsioonide autorite hulgas oli BOURBAKI.  Tegelikult kollektiiv autoreid, kes sellise nimede tähtedest koostatud autorinime all esinesid. Kuhu ma tüürin: kui blogi lugejate hulgas oleks piisavalt vasakukäelisi, siis saaksime ehk koos teha minipublikatsiooni, milles näitame käelisuse seost tantsijatari pöörlemissuuna esimesena tajutud variandiga. See oleks muidugi naljahõnguline, aga mõned teadusajakirjad viljelevad ka cum grano salis humoorikate lühiartiklite rubriiki (nt 'Perception' rubriigis Last not least). Muidugi, et kontrollida kallutatuse  efekti (st vasakukäeliste blogilugejate hoiak näha kellaosutile vastassuunalist pöörlemist tänu neile pandud ootusele), peaks siiski katse tegema blogilugejate tuttavatega. Iga blogilugeja näitab vurrtüdrukut mõnele oma tuttavale, kes pole blogi eelnevalt vaadanud ning fikseerib esimesena tajutud pöörlemissuuna ja seejärel inimene raporteerib oma käelisust. Piisava hulga vaatluste puhul tuleks siis ka vasakukäelisi piisavalt. Vaatleksime siis seost käelisuse ja esmase pöörlemisvariandi vahel. Protsentide  erinevuse olulisust saaks kontrollida arcsin transformatsioonile järgneva tavalise statistilise testiga. Kes võtab initsiatiivi (1) veebiuurimus korraldada ja (2) andmed kokku koguda? Olen nõus kirjutama artikli esimese drafti.